ועדת הכלכלה, כנסת 18, פרוטוקול מספר 226, 2010-05-10 11:00

אופיר אקוניס: שלום לכם, צהריים טובים.

אופיר אקוניס: אנחנו בישיבה שנייה להיום של ועדת הכלכלה.

אופיר אקוניס: ביקשתי לזמן את הישיבה הזאת כדי לדון בדמי הקישוריות.

אופיר אקוניס: יש ויכוח בעברית איך אומרים את המילה קישוריות.

אופיר אקוניס: זה יהיה בהתייעצות עם האקדמיה ללשון העברית.

אופיר אקוניס: עד הקביעה הסופית, כל אחד ירגיש חופשי לומר את הדברים בעברית שלו.

אופיר אקוניס: אדוני שר התקשורת, ביקשתי לזמן את הדיון בדמי הקישוריות בעקבות פרסומים, או בעקבות החלטה שלך, על הורדה די גדולה בתחום הזה.

אופיר אקוניס: במדינת ישראל 7,5 מיליון אזרחים, ואנחנו עם כמעט יותר מ-9,5 מנויי סלולאר, או מחזיקי מכשירים סלולאריים.

אופיר אקוניס: אנחנו בשיעור חדירה של 130%, וזה שיעור מהגבוהים בעולם.

אופיר אקוניס: אם מצרפים לזה את דקות הדיבור של הישראלים אז גם הוא הגבוה ביותר בעולם, אם אינני טועה, לבד מארצות סקנדינביה, אדוני השר, חיינו שנים רבות במונופול בתחום הטלפוניה הסלולארית.

אופיר אקוניס: שנים רבות היית צריך להיות מאוד עשיר כדי להחזיק מכשיר פלאפון.

אופיר אקוניס: לאחר מכן התחרות גדלה, והיה דואפול.

אופיר אקוניס: השאלה הנשאלת עכשיו – ואני יודע שגם משרד התקשורת וגם משרד האוצר עוסקים בשאלה הזאת – היא האם קיים כשל שוק בתחום הסלולארי, והאם קיים טריאפול בשוק הזה?

אופיר אקוניס: אני חושב שכאשר המדינה מזהה כשל שוק היא צריכה לפעול.

אופיר אקוניס: אדוני שר התקשורת, בוודאי תיכף נשמע את עמדתך בעניין הזה.

אופיר אקוניס: בגדול אמרתי את זה גם למנהלי החברות הסלולאריות בימים האחרונים כאשר התחיל להתקיים איתם דו-שיח בעקבות ההודעה שלנו מסוף השבוע שעבר על הישיבה הזאת – שאני מטבע הדברים בעד הגברת התחרות.

אופיר אקוניס: עשינו פה את הטלפון הווירטואלי, את המפעיל הווירטואלי, ואני מקווה שנשמע ממך גם דיווח איפה הדבר עומד.

אופיר אקוניס: אם אינני טועה, אישרנו את זה בישיבה אחת של שעתיים וחצי בתחילת יוני שנה שעברה.

אופיר אקוניס: זאת אומרת, עוד מעט שנה.

אופיר אקוניס: אני מקווה שבקרוב נראה גם שהוא עובד.

אופיר אקוניס: זה הגברת התחרות, והגברת התחרות מביאה להורדת מחירים.

אופיר אקוניס: אם אתם עם משרד האוצר מזהים כשל שוק בעניין הזה, ומחליטים להתערב, אני חושב שזה נבון וכך צריכה להתנהג מדינה, וכך צריכה להתנהג רגולציה, גם בכלכלה חופשית.

אופיר אקוניס: גם היא צריכה להיות באיזשהו סוג של מסגרת.

אופיר אקוניס: אדוני שר התקשורת, אתה תפתח בכמה מילים.

אופיר אקוניס: אנחנו כמובן ניתן גם לנציגי החברות הסלולאריות שהגיעו לכאן לומר את דברם, לחברי הכנסת.

אופיר אקוניס: אני מקווה שנצליח למצות את הדיון.

אופיר אקוניס: אם לא – נקבע דיון המשך.

אופיר אקוניס: שר התקשורת, בבקשה.

משה כחלון: תודה רבה, אדוני היושב ראש, חברי הכנסת, אורחים.

משה כחלון: אדוני היושב ראש, אני רוצה להודות לך באופן מיוחד על הדיון.

משה כחלון: בתחילת הדיון חשוב לי לציין שהישיבה הזאת לא באה כתחליף לשימוע, כי אני רואה פה כבר אווירה של שימוע – השלכות, הוצאות.

משה כחלון: אם כן, זה לא במקום השימוע.

משה כחלון: שימוע הוא תהליך שיתבצע במשרד התקשורת.

משה כחלון: אנחנו נתנו לחברות 30 יום להגיב מיום רביעי, נדמה לי.

אסף כהן: יום שלישי.

אופיר אקוניס: 30 יום מיום שלישי שעבר.

משה כחלון: 30 יום, כשה-30 יום האלה נגזרו גם מכך שבדקנו שב-2004 היתה תופעה דומה של הורדת דמי הקישוריות, וגם אז נתנו להם 30 יום.

משה כחלון: כלומר, הזמן הוא נגזר.

משה כחלון: הוא לא תלוש.

משה כחלון: לקחנו אותו מאיזשהו מקום.

משה כחלון: לאחר שהודעתי פה מראש שזה לא בא כתחליף לשימוע אני גם רוצה לומר מטבע הדברים שאנחנו בתהליך של שימוע.

משה כחלון: אני מבקש לא להיעלב אם לא נוכל להשיב פה תשובות כי זה לא שימוע פורמאלי.

משה כחלון: אנחנו נכבד את הוועדה, ואני חושב שהיא גם ראויה לכבוד הזה.

משה כחלון: כל מה שנוכל לומר – נאמר.

משה כחלון: הגיע לפה גם כל הצוות הבכיר של משרד התקשורת.

משה כחלון: אבל, יהיו אולי כל מיני שאלות מסחריות, או סודות מסחריים, שלא נוכל כרגע לחשוף אותם.

ישראל חסון: אז בשביל מה הדיון?

ישראל חסון: מה מטרת הדיון?

אופיר אקוניס: כפי שאמר שר התקשורת, הדיון לא מחליף את השימוע.

אופיר אקוניס: הנושא עלה על סדר היום הציבורי ביוזמתו המבורכת – אני אומר לך, ואמרתי את זה גם לראשי החברות – של שר התקשורת.

אופיר אקוניס: הדבר הזה בא לסייע לצרכנים.

אופיר אקוניס: אנחנו ועדה צרכנית שמפקחת על משרד התקשורת.

משה כחלון: על הממשלה, ואפילו על משרד התקשורת.

אופיר אקוניס: ואפילו על משרד התקשורת.

ישראל חסון: אני שואל את השר, אז מה מטרת הדיון?

אופיר אקוניס: אתה תשמע עד סוף הישיבה, ותראה שיש לה מסקנות.

אופיר אקוניס: אם אתה רוצה, אתה לא חייב.

אופיר אקוניס: אגב, בישיבה הקודמת נשארת עד הסוף, והיא היתה הרבה פחות מרתקת.

משה כחלון: חבר הכנסת חסון הרבה יותר חרוץ ויעיל ממה שהוא מציג.

יוליה שמאלוב-ברקוביץ: אנחנו באים עכשיו להקשיב, ולא להשמיע.

אופיר אקוניס: ממש לא.

אופיר אקוניס: האם התחיל התהליך של השימוע?

משה כחלון: נתנו, הם צריכים להגיב.

משה כחלון: אנחנו ממש בעיצומו של השימוע.

משה כחלון: על כל פנים, במספר מילים אני אסביר במה דברים אמורים.

משה כחלון: הנושא ידוע, כל מי שיושב פה סביב השולחן מכיר אותו.

משה כחלון: אני ממש לא אאריך.

משה כחלון: ראשית, באמירה כללית – אין פה מאבק אישי, לא ביני לבין החברות, לא בין המשרד לבין החברות.

משה כחלון: לדעתי, ודאי אין בכלל מאבק אישי.

משה כחלון: אין מאבק בכלל – לא אישי, ולא לא אישי.

משה כחלון: יש פה פעולה שהיא מתבקשת.

משה כחלון: מדובר בדמי קישורית.

משה כחלון: כדי להבהיר, מדובר בהשלמת שיחה כאשר מתקשרים מחברה לחברה, מ-052 ל-054.

משה כחלון: המקטע הזה נקרא קישורית.

משה כחלון: המקטע הזה הוא מקטע מונופוליסטי, כלומר שרק 052 יודעת לחבר אותי ל-054, ולא מקטע של זמן אוויר רגיל.

משה כחלון: זאת אומרת, אני לא יכול לומר לחברה מסוימת: על שיחה רגילה בתוך הרשת שלך את תגבי X.

משה כחלון: אני לא יכול לפקח כי אנחנו בשוק חופשי, ואנחנו לא מפקחים על מחירים - על הרקע הזה שאם אותו אדם לא רוצה את החברה הזאת, הוא יכול לחברה אחרת.

משה כחלון: פה הוא לא יכול לקבל את השירות הזה של העברת השיחה משום חברה, רק מאותה חברה.

משה כחלון: ולכן, זה מונופוליסטי, ומכיוון שזה מונופוליסטי אנחנו החלטנו כן לפקח עליו.

אופיר אקוניס: ב-2004 התהליך הזה כבר התקיים כששר התקשורת דאז החליט על הפחתת דמי הקישוריות.

אופיר אקוניס: אסף, אתה היית במשרד אז.

אופיר אקוניס: היה שימוע, ואני מבין שתוצאות השימוע היו שהחלטתם והורתם לחברות הסלולאריות להוריד את דמי הקישורית.

אופיר אקוניס: עכשיו אתם חושבים שזה עדיין לא מספיק, ורוצים להוריד עוד.

לאה ורון: כבר אז דובר שההליך של הפחתת הקישוריות יהיה הדרגתי.

משה כחלון: יהיה הדרגתי וייבחן מעת לעת.

משה כחלון: לפני כשנה לקחנו חברה מאוד ידועה, מקצועית ורצינית, בשם NERA שבדקה את עלות הקישוריות.

משה כחלון: המסקנות שהיא העבירה אלינו שזה בערך פי 6 ממה שצריך להיגבות.

משה כחלון: המשרד קיבל את ההמלצות, העביר אותן לחברות לתגובה.

משה כחלון: אנחנו כרגע מנסים לשמוע את תגובת החברות.

משה כחלון: ההחלטה הסופית תתקבל לאחר השימוע.

משה כחלון: זאת אומרת, לא התקבלה כרגע החלטה, ושלא יתפרש.

אופיר אקוניס: אבל, היתה הצהרה ברורה לגבי מדיניות, וזו זכותך המלאה.

אופיר אקוניס: אני רק רוצה לומר לחברות הסלולאריות – בשביל זה קיים משרד תקשורת ושר תקשורת.

אופיר אקוניס: בשביל זה קיימים שרים, והם מבצעים מדיניות.

אופיר אקוניס: הם גם מחליטים.

אופיר אקוניס: אגב, זו החלטה שלך עם שר האוצר, או שלבד?

משה כחלון: בהסכמת שר האוצר.

אופיר אקוניס: אגב, לא שמעתי את עמדת משרד האוצר.

רוברט אילטוב: האם אנחנו באמצע שימוע עם החברות?

רוברט אילטוב: האם סיימתם?

משה כחלון: אנחנו ממש בתהליך של שימוע.

משה כחלון: כפי שאמרת בתחילה, מדיניות משרד התקשורת היא כפי שאתה אמרת בהתחלה, היכן שמזהים כשל מתערבים.

משה כחלון: איפה שלא מזהים כשל והשוק עובד טוב, אז הוא עובד טוב.

משה כחלון: כפי שאנחנו לא מתערבים בעלויות השיחה, אנחנו לא מתערבים בתחומים אחרים שאין כשל.

משה כחלון: בתחום הקישורית אנחנו חושבים שצריך לפקח על זה, ולכן התבצעה העבודה.

משה כחלון: הדבר הבא הוא התחרות כפי שאמרת.

משה כחלון: אין ספק, וזה לא סוד, שיש חסמים לתחרות.

משה כחלון: אנחנו פועלים להסיר אותם.

משה כחלון: להגיד לכם שהורדת דמי קישורית רק היא חסם לתחרות?

משה כחלון: לא.

משה כחלון: יש חסמים נוספים, וגם שם אנחנו פועלים.

משה כחלון: אנחנו רוצים תחרות, אנחנו חושבים שתחרות היא טובה לכולם.

משה כחלון: אנחנו פועלים לשם הגברת התחרות.

משה כחלון: הדבר הבא והאחרון הוא לגבי תגובות החברות.

משה כחלון: אנחנו לא יודעים שלא נוח להם להכניס מפעילים נוספים כי ה רוצים להישאר באותו מספר שהם נמצאים.

משה כחלון: כפי שאמרת, בנושאים של מפעילים וירטואליים, יש לנו מספר בקשות של חברות רציניות.

משה כחלון: אני מניח שכשייגמר סיום השימוע – ושוב, זה לא סוד, כי מי שעוסק בענף מבין שלדמי הקישורית יש קשר ישיר, או השפעה ישירה על כך שייכנסו וירטואליים, או לא ייכנסו, אם ייכנס מפעיל נוסף או לא ייכנס - - -

אופיר אקוניס: האם יש הערכה מתי ייכנס המפעיל הווירטואלי?

משה כחלון: כן, כן.

משה כחלון: לדעתי, הוא ייכנס ביום שהוא ידע את מחיר הקישורית.

משה כחלון: כי מה שקורה הוא שהוא לא יכול לתקוע את המספר של כמה זה יעלה לו, ואז הוא לא יכול למכור.

משה כחלון: ברגע שהוא ידע את המספר הוא יעשה את הקלקולציות שלו.

יוליה שמאלוב-ברקוביץ: האם יכול להיות מצב שאם הוא יראה שהמחיר הוא זול אז הוא לא ייכנס לתחרות?

משה כחלון: ההיפך.

יוליה שמאלוב-ברקוביץ: לא, כאילו אם יורידו את הקישוריות.

משה כחלון: זה משרת אותו.

משה כחלון: ככל שהקישורית יותר נמוכה המסלול יותר פתוח.

יוליה שמאלוב-ברקוביץ: אז שילך על חשבון שכאילו אין קישוריות בכלל, ואז למה הוא לא נכנס ממחר?

משה כחלון: לא, ואם יהיה.

משה כחלון: הוא לא יכול.

משה כחלון: הוא צריך לתמחר מחיר.

משה כחלון: כשהוא מתמחר מחיר הוא שואל את עצמו: כמה עולה לי להתקשר לרשת שלי לרשת שלי, ואחר כך מהרשת שלי החוצה.

משה כחלון: ברגע שהוא יודע כמה זה עולה לו, אז הוא מתמחר פלוס רווח.

כרמל שאמה-הכהן: אבל, הוא גם מקבל קישורית אם מתקשרים אליו.

משה כחלון: כן.

משה כחלון: שאלה מצוינת, כרמל.

משה כחלון: רק שהסיפור פה הוא שכשאתה חדש אתה מקבל מעט שיחות, ואתה מוציא הרבה שיחות.

משה כחלון: לכן, יש לכך משמעות מאוד מאוד גדולה לגבי הקישוריות.

אופיר אקוניס: מבחינת חקיקה, הדבר הוא כבר שנה, אם אינני טועה, בתוקפו, נכון?

אופיר אקוניס: קרוב לשנה בתוקף.

משה כחלון: לא, קצת פחות.

אופיר אקוניס: אנחנו עשינו את זה במהירות.

נגה רובינשטיין: התקנות כבר התפרסמו לפני מספר חודשים.

משה כחלון: אדוני היושב ראש, זה היה יכול להיות גם לפני עשר שנים.

משה כחלון: זו אופרציה רצינית.

אופיר אקוניס: לא נעים לי לשבח את שנינו, באמת לא נעים לי.

אופיר אקוניס: אבל, אתה אמרת את זה, ואתה צודק מבחינה טכנית.

אופיר אקוניס: אבל, עובדה היא – רק כאשר התחלנו שנינו בכהונה לפני שנה, זה קרה.

אופיר אקוניס: זה לא קרה לפני כן.

אופיר אקוניס: אז זה גם היה יכול לקרות גם יותר מלפני עשר שנים.

אופיר אקוניס: אבל, זו העובדה.

משה כחלון: על כל פנים, עד שלא יהיו המחירים המוחלטים של הקישורית, לא יוכלו להיכנס מפעילים חדשים, ודאי לא וירטואליים.

משה כחלון: אני מניח שתוך חודש, או קצת יותר – כמה שיידרש – יסתיימו השימועים, תתקבל החלטה, ואז אין לי ספק שייכנסו מפעילים.

משה כחלון: כי מפעיל רציני לא יכול להיכנס כשיש לו איזה מספר חסר.

משה כחלון: אני סיימתי, תודה.

אופיר אקוניס: תודה, אני מאוד מודה לך.

אופיר אקוניס: חברת הכנסת שמאלוב ברקוביץ, בבקשה.

יוליה שמאלוב-ברקוביץ: אדוני השר, המפעיל הווירטואלי הזה מחכה לדמי קישוריות.

יוליה שמאלוב-ברקוביץ: אבל, הוא אמור לשלם כסף לחברות הקיימות עבור מעבר.

יוליה שמאלוב-ברקוביץ: האם יכול להיות מצב שבגלל ביטול או הקטנה של דמי קישוריות, פלאפון, סלקום ואורנג' יעלו את מחיר דמי המעבר, או שיש פיקוח על מחיר דמי המעבר?

משה כחלון: הקישורית זה המעבר, הקישורית זה דמי השלמת השיחה.

יוליה שמאלוב-ברקוביץ: לא, השאלה שלי היא עבור התשתיות.

יוליה שמאלוב-ברקוביץ: האם יכול להיות מצב שהם הורידו את דמי הקישוריות, אבל הם רוצים יותר כסף על התשתיות?

משה כחלון: אין שום סיבה בעולם להוריד, אין קשר בין הדברים.

משה כחלון: יחליטו להוריד – ייכנסו מפעילים חדשים, תהיה תחרות, ולקוחות כבר יעזבו אותם.

משה כחלון: זה כבר הצרכנים.

יוליה שמאלוב-ברקוביץ: אני לא מדברת על מחיר שיחה, אלא אני מדברת על שימוש בתשתית.

משה כחלון: בסך הכול, אין פה פגיעה ברווח.

משה כחלון: אנחנו רוצים להגיע למצב – ולכן, לקחנו חברת ייעוץ רצינית והמשרד שלנו גם בדק את זה – שחברת הסלולאר תגבה את מה שהיא צריכה לגבות, והצרכן ישלם את מה שהוא צריך לשלם.

משה כחלון: הצרכן לא ישלם מעבר למה שהוא צריך לשלם, וחברת הסלולאר לא תגבה מעבר למה שהיא צריכה לגבות.

משה כחלון: זה שהם רוצים עכשיו על הרקע הזה לבוא ולומר שייפגעו אלה ואלה – הם יכולים להרים את המחירים, הם יכולים לעשות מה שהם רוצים.

יוליה שמאלוב-ברקוביץ: לא, השאלה היא האם בסוף זה לא ייפגע בכל הדבר שאתה רוצה, שבסוף הצרכן הקטן הוא זה שיספוג?

משה כחלון: אין שום סיבה בעולם, ואין שום קשר בין הורדת קישורית להעלאת מחירים.

משה כחלון: הם רוצים להעניש את השכבות החלשות?

משה כחלון: שיענישו את השכבות החלשות.

משה כחלון: מה אני יכול לעשות?

יוליה שמאלוב-ברקוביץ: ומה עשינו עם זה בכנסת?

משה כחלון: האם את רוצה שנהיה בני ערובה שלהם?

משה כחלון: שכל פעם שיגידו נעשה משהו אז אנחנו לא נפעל?

משה כחלון: אז בואו נסגור את משרד התקשורת ונלך הביתה.

יוליה שמאלוב-ברקוביץ: לא, אני פשוט אומרת שצריך לחשוב על זה.

יוליה שמאלוב-ברקוביץ: האם יכול להיות מצב שהשכבות החלשות ייפגעו לצערנו, או לא?

אופיר אקוניס: חברת הכנסת יוליה שמאלוב, אני קראתי בכניסה לישיבה הזאת כותרות באחד האתרים - אני לא יודע מי בדיוק אמר את זה, יש פורום של החברות הסלולאריות - שמאיימות על הציבור.

אופיר אקוניס: אני מבקש מהחברות הסלולאריות, ובאמת גם מהפורום שלהן – או בנפרד – להפסיק להלך אימים על הציבור.

אופיר אקוניס: זה לא יכול להיות שהממשלה באה ואומרת משהו, השר מציע דבר כלשהו להורדת דמי הקישוריות, והחברות מאיימות.

אופיר אקוניס: לבוא ולומר לציבור: אם יורידו לנו את דמי הקישורית, אנחנו נעלה לו את המחיר במקום אחר, זה להלך אימים על הציבור.

אופיר אקוניס: אגב, אותו הדבר בחדר הזה הבנקים אומרים: נעלה במקומות אחרים אם תתקבל הצעת חוק – אחת נפלה – לביטול עמלות העו"ש, או לגבי הצעה אחרת שאני שותף לה או מקדם אותה לתת ריבית על יתרות הזכות.

אופיר אקוניס: באיומים אי אפשר לנהל מאבקים.

אופיר אקוניס: אפשר לנסות לייצר דעת קהל.

אופיר אקוניס: אדוני שר התקשורת, בסוף אני חושב שבשורה התחתונה לא השכבות החלשות ייפגעו, ולא השכבות החזקות ייפגעו.

אופיר אקוניס: אם הדבר הזה יקרה - אני תומך בדבר הזה, ואני מקווה שגם שאר חברי הוועדה תומכים ברעיון שלו - כולם ירוויחו.

אופיר אקוניס: אין לנו שום כוונה לפגוע בחברות הסלולאר או לפגוע במישהו אחר.

אופיר אקוניס: אני בטוח שלא לך, ולא לוועדת הכלכלה, ולא לממשלה בכלל.

אופיר אקוניס: חברת הכנסת ברקוביץ, אם זיהתה ממשלה כשל שוק היא צריכה לטפל בזה, אחרת בשביל מה היא מושלת?

יוליה שמאלוב-ברקוביץ: אני מסכימה איתך.

יוליה שמאלוב-ברקוביץ: אני לא נחשבת למי ש- - -

אופיר אקוניס: חבר הכנסת חסון, בבקשה.

ישראל חסון: אדוני השר, קראתי פה מאמר של סבר פלוצקר שהשתמש באנלוגיה מאוד מעניינת שנקראת "מיטת מים".

ישראל חסון: זאת אומרת, המערכת הזאת היא מערכת שכנראה שאם אתה תוריד בנקודה אחת, היא תעלה בנקודה אחרת.

ישראל חסון: פה אתה תלחץ, אתה תעלה בנקודה אחרת.

ישראל חסון: מטרידה אותי שאלה.

ישראל חסון: אני לא יודע להתייחס לחלק מהתמונה.

ישראל חסון: הרי המטרה שלך, בסופו של דבר, היא להוריד את עלות המוצר לצרכן.

ישראל חסון: כשאנחנו מסתכלים על קטע אחד בתמונה, על מרכיב אחד בתמונה, ואני לא יודע לראות את התמונה בכללותה איך בקצה יורד המחיר לצרכן, אז יכול להיות שאנחנו מתווכחים סתם.

משה כחלון: אני אתן לך תשובה.

משה כחלון: לא רציתי להיכנס לפרטים, אמרתי שנדבר באופן כללי.

משה כחלון: אני כבר אומר לך שמיום שהשימוע מתפרסם, ומיום שההחלטה מתקבלת, מי שידבר בנייח יחסוך עשרות אחוזים באותו יום.

משה כחלון: זה 830 מיליון שקל.

משה כחלון: האם אתה מבין את המספר?

משה כחלון: מיידית זה כבר נותן לך תשובה.

ישראל חסון: אנחנו עברנו כמה דיונים ביחד בתפקידך הקודמים.

ישראל חסון: עברנו את זה עם הבנקים, ועברנו את זה עם חברות הדלק, ועברנו את זה עם כל מיני כשלי שוק מהסוג הזה.

ישראל חסון: אני שואל אותך שאלה פשוטה.

ישראל חסון: בשורה התחתונה במכלול הכולל, לא במרכיבים הבודדים האלה, האם הצרכן בסופו של דבר יקבל משהו שהוא יותר זול, תוצאה שהיא יותר זולה?

ישראל חסון: בעיניי, זוהי השאלה המרכזית.

ישראל חסון: כלומר, זה לא איך אתה נאבק עכשיו נקודתית, אלא איך זה משפיע מזווית הראייה שלך על המכלול, ועל השורה התחתונה?

ישראל חסון: זה שירד בקישוריות 180 מיליון, אני מוכן - - -

משה כחלון: 830 מיליון.

ישראל חסון: 900 מיליון, בסדר?

ישראל חסון: בשביל שיהיה לי קל לזכור את המספר.

ישראל חסון: אני מוכן להתערב איתך שבסדר גודל של פחות משנה זה יתקזז בנקודה אחרת.

ישראל חסון: זו השאלה.

משה כחלון: אני מקווה שהם יעשו עושר בדין – אין בעיה.

משה כחלון: אני לא נגד העשירים ולא נגד המתעשרים.

משה כחלון: אני רק רוצה לשמור על הגינות.

משה כחלון: יש פה שני דברים.

אופיר אקוניס: אתה יודע מה?

אופיר אקוניס: למה אתה עונה?

אופיר אקוניס: מי שאיים צריך לתת תשובה.

אופיר אקוניס: חבר הכנסת חסון, האיום לא בא משר התקשורת.

אופיר אקוניס: הניסיון הזה הוא בסדר.

אופיר אקוניס: מייצרים דעת קהל, ומייצרים כותרות.

אופיר אקוניס: כולנו יודעים איך אנחנו עובדים.

אופיר אקוניס: אתה שאלת שאלה, ואני מציע שתשאל את חברות התקשורת אם הן ייקחו מהצד השני.

אופיר אקוניס: זו לא שאלה לשר התקשורת.

אופיר אקוניס: הוא הרי אמר לך שהוא לא יגביל אותם במחירים.

אופיר אקוניס: אנחנו נשמע אותן.

ישראל חסון: בעיניי, חברות התקשורת הן לא הנושא כרגע.

ישראל חסון: אני מסתכל עכשיו על משרד התקשורת שיש לו מגמה מאוד חיובית, ואני רוצה לעזור לו.

ישראל חסון: אני לא רוצה לעזור לו בנקודה שבה אני אלחץ מכאן, ואני אקבל את זה במקום אחר.

משה כחלון: אבל, אתה מקבל תשובה.

משה כחלון: פעם אחת – במיידי.

משה כחלון: אם וכאשר המחיר יתקבל, במיידי מי שיתקשר מנייח לסלולאר יחסוך עשרות אחוזים, ואני אומר לך באחריות למלאה.

משה כחלון: אין לי טענות לסבר פלוצקר.

משה כחלון: אבל, הוא לא לקח בחשבון במאמר שלו את הכנסת המתחרים.

משה כחלון: שם המשחק פה הוא תחרות.

משה כחלון: ישראל, כשיש חמש חנויות של תיקים, אתה יכול להשיג מחיר.

משה כחלון: אם יש עשר, אתה משיג מחיר יותר טוב.

משה כחלון: אם יש שלוש, אתה משיג מחיר פחות טוב.

משה כחלון: לא צריך להיות כלכלן גדול בשביל להבין את זה.

משה כחלון: התחרות בארץ תוזיל מחירים ותשפר את השירות.

משה כחלון: אמרתי לך, הפחתת הקישוריות, ביטול קנסות היציאה, הסרת החסמים האלה, יכניסו מפעילים נוספים, ופה הצרכן ייהנה.

משה כחלון: יש פה שני מרכיבים: פעם אחת – הוזלה מיידית.

משה כחלון: פעם שנייה – הוזלה קצת יותר ממושכת, או יותר ארוכת טווח.

משה כחלון: אבל, גם היא מגיעה כי ייכנס עוד מפעיל.

משה כחלון: אז מה הם יעשו?

משה כחלון: הם יעלו מחירים.

משה כחלון: המפעיל החדש יוזיל מחירים על מנת לקבל לקוחות אליו.

משה כחלון: מה לא ברור פה?

ישראל חסון: אני לא מצליח להבין ביושר, למה זה חסם לכניסה של גורמים לתחרות?

ישראל חסון: מאחר ומרגע שזה מגולגל ממילא - - -

משה כחלון: האם איכפת לך שאני אסביר לך את זה אחר כך?

משה כחלון: תאמין לי, אתה תשתכנע.

משה כחלון: זה משהו מקצועי.

משה כחלון: אם אתה רוצה שנשרוף על זה חצי שעה?

משה כחלון: אתה תבין בסוף.

אופיר אקוניס: לא, בסוף הישיבה.

ישראל חסון: זה המהות של הדיון.

משה כחלון: האם אתה רוצה לדעת איך זה מוזיל?

משה כחלון: אני אנסה להסביר.

משה כחלון: האם יש לי דקה להסביר לו? אתה יודע מה?

משה כחלון: האם אתה סומך עליי שזה מוזיל ושזה חסם?

ישראל חסון: אני לא אומר לך איך זה מוזיל.

ישראל חסון: זה שזה מוזיל – זה מוזיל לכלום.

משה כחלון: לא, שזה חסם.

ישראל חסון: אוקיי.

ישראל חסון: אתה יודע מה?

ישראל חסון: אני סומך עליך, עזוב.

אופיר אקוניס: תודה.

אופיר אקוניס: אדוני השר, אתה יכול לענות בסוף.

אופיר אקוניס: חבר הכנסת כרמל שאמה, בבקשה.

כרמל שאמה-הכהן: אדוני היושב ראש, תודה רבה.

כרמל שאמה-הכהן: כבוד השר, אני חושב שצריך להסתכל על הנושא הזה של דמי הקישוריות כמו על כל מוצר כלכלי אחר שנמכר בשוק.

כרמל שאמה-הכהן: זה בעצם מוצר שנמצא תחת סוג של מונופול.

כרמל שאמה-הכהן: השאלה היא מה השווי האמיתי שלו וההוגן?

כרמל שאמה-הכהן: ואם השווי האמיתי שלו וההוגן הוא פחות מ-25 אגורות, לשם צריך למשוך אותו.

כרמל שאמה-הכהן: יש לו שווי כלכלי.

כרמל שאמה-הכהן: אחר כך יש שאלה מי מרוויח מזה ומי מפסיד.

כרמל שאמה-הכהן: צריך לפקח באמת שאין איזה שכבה חלשה שלא מפסידה מזה הרבה.

כרמל שאמה-הכהן: אבל, בכל מקרה, זה פחות לא משנה – ירוויחו, יפסידו.

כרמל שאמה-הכהן: הנכון הוא שהוא יתכנס למחיר הריאלי שלו.

כרמל שאמה-הכהן: זו המגמה של משרד התקשורת שצריכה להיות.

כרמל שאמה-הכהן: אם יש לך חוות דעת שהשווי הכלכלי הריאלי הוא 4.5 אגורות או סכום אחר אז לשם אתה צריך למשוך, ובזה אנחנו נתמוך בך, תוך כמובן הבקרות.

כרמל שאמה-הכהן: הוצגו בפניי נתונים כביכול שזה ייפגע באיזה שכבות חלשות, אבל אני סומך עליך.

כרמל שאמה-הכהן: אני יודע שלא גדלת בסביון, ואתה עדיין גם מחובר למקומות שמהם באת.

משה כחלון: לפחות כמו בעלי החברות.

כרמל שאמה-הכהן: אני גם בטוח ואני גם מבקש לבדוק את זה.

כרמל שאמה-הכהן: ניסיתי לבדוק את זה בזמן הקצר שהיה לי מאז שהוצגו בפניי הנתונים.

כרמל שאמה-הכהן: לא ראיתי איזושהי סכנה לפגיעה בשכבות החלשות.

כרמל שאמה-הכהן: אבל, הייתי מבקש ממך ומהמשרד לתת על כך הדעת בצורה ספציפית.

כרמל שאמה-הכהן: מעבר לכך, באמת ברכות.

כרמל שאמה-הכהן: כי כל מוצר שנמכר מעבר למחירו הוא עיוות שפוגע בסוף בכולם – גם בחלשים, גם בחזקים, ובכל מי שנמצא באותה סביבה כלכלית.

כרמל שאמה-הכהן: שוב, ברכות.

אופיר אקוניס: תודה רבה.

אופיר אקוניס: נתבקשתי על-ידי החברות הסלולאריות לאפשר להן להראות מצגת.

אופיר אקוניס: האם זה רק של חברת פרטנר, או של כל החברות ביחד?

קריאות: לא.

אופיר אקוניס: אז בבקשה.

עודד דגני: אדוני היושב ראש, תודה רבה.

עודד דגני: שמי עודד דגני, ואני סמנכ"ל רגולציה, פיתוח עסקי וקשרי משקיעים.

עודד דגני: כבוד השר, אגב, גדלתי בבת ים.

עודד דגני: לפני שאני מתחיל אני רוצה לומר שאני מייצג את פרטנר, ולא את איגוד החברות הסלולאריות, ולא את סלקום, ולא את פלאפון.

עודד דגני: נתנו לנו זמן מוגבל, ואני מבקש להציג מצגת קצרה.

עודד דגני: אני רוצה להתחיל במשפט שאולי קצת יפתיע אתכם.

עודד דגני: אנחנו בפרטנר תומכים בהורדה מידתית של דמי הקישוריות.

עודד דגני: אני מקווה שאני לא מפיל אחד מהכסא, אנחנו פשוט תומכים בזה.

עודד דגני: אני חושב שכמעט כל מה שנאמר פה, בפרופורציה הנכונה ובמידתיות הראויה – ואם תרשו לי, אני חושב שבסך הכול זה גם תפקידכם לוודא שאכן זה התהליך – אנחנו בעד, ואנחנו תומכים.

עודד דגני: אנחנו תומכים באותה מידה בהגברת התחרות בכלל שוק התקשורת.

עודד דגני: אני יכול לספר לכם שמשרד התקשורת עושה באופן עקבי מאמצים – נגדנו גם.

עודד דגני: אגב, באופן ספציפי נגד פרטנר – להקטין את התחרות בשוק התקשורת.

עודד דגני: אנחנו ביקשנו להיות מפעיל בין-לאומי - נאסר עלינו.

עודד דגני: יש עכשיו בג"ץ בנושא.

עודד דגני: אנחנו מבקשים שנים לקנות במכירה סיטונאית, ולמכור ללקוחותינו תשתיות של בזק.

עודד דגני: שום דבר לא נעשה בנושא הזה.

עודד דגני: אנחנו ביקשנו לפני שלוש שנים לבטל את קנסות היציאה - תראו כמה זה מפתיע - שום דבר לא נעשה בנושא הזה.

עודד דגני: בשורה התחתונה, אנחנו בעד הורדה מידתית של דמי הקישוריות.

עודד דגני: אבל, לצד פתיחה אמיתית של כלל שוק התקשורת לתחרות.

עודד דגני: אני חושב שלמרות הדמוניזציה או האופן שבו מדברים על שוק הסלולאר, אתם בסך הכול מדברים על תעשייה די מוצלחת.

עודד דגני: אני לא אומר שאין לה בעיות.

עודד דגני: אני חושב שחלק גדול מהפעולות של משרד התקשורת הן פעולות מוצדקות, ולטובת הצרכן, ויבורך על כך.

עודד דגני: אני חושב שהדברים גם קיבלו תנופה לאחרונה, ואנחנו ממש בעד חלק גדול מהרפורמות שנעשות.

עודד דגני: אבל, אל תשכחו דבר אחד מאוד בסיסי.

עודד דגני: זו תעשייה מאוד מוצלחת שכמעט בכל קנה מידה בין-לאומי עומדת בכל הקריטריונים שלא מאפיינים כשל שוק.

עודד דגני: גבירותיי ורבותיי, חברת NERA שנשכרה על-ידי משרד התקשורת – יכול היה מישהו לחשוב חרב להשכיר, או משהו כזה – קבעה או לא הצליחה להגדיר ולקבוע כשל שוק בשנת 2007.

עודד דגני: היא בחנה את מידת התחרותיות בשוק הסלולאר, ולא הצליחה למצוא כשל שוק כמעט בכל קריטריון אפשרי: ריכוזיות, מחיר, שינויים בנתח שוק.

עודד דגני: כמעט בכל פרמטר היא לא הצליחה למצוא כשל שוק.

עודד דגני: נקודת המוצא שיש כשל שוק בשוק הסלולאר היא פשוט לא נכונה על פי קבועה של חברה שנשכרה על-ידי משרד התקשורת.

עודד דגני: אגב, זה לא אומר שלא צריך להוריד interconnect.

עודד דגני: אמרתי לכם – אנחנו בעד.

עודד דגני: אבל, בין זה לבין כשל שוק אין קשר.

עודד דגני: זה שוק מאוד מאוד מוצלח, ואני מציע גם להתייחס אליו ובמידתיות בשביל לא להרוס אותו.

עודד דגני: מאוד קל להרוס.

עודד דגני: למה זה לא מידתי?

עודד דגני: אין תקדים - אני מרשה לעצמי אפילו להגיד עולמי - לאופן ולצורה שבה מורידים את זה.

עודד דגני: יש ירידה חדה מאוד של בערך 84% - תקשיבו טוב, 84% - בדמי הקישוריות אפקטיבית מהראשון לאוגוסט.

עודד דגני: אין דבר כזה.

עודד דגני: אני יכול לקחת אתכם עוד מעט לגרף שמראה לכם איך הדברים נעשים באירופה.

עודד דגני: זה לא עומד בקו אחד עם שום דבר.

עודד דגני: אספר לכם אנקדוטה קלה.

עודד דגני: באחד מהכובעים שלי אני מטפל בקשרי המשקיעים.

עודד דגני: אני אומר לכם שאתם צריכים לדאוג לתדמית ולאופן שבו מדינת ישראל מצטיירת בעיני השקעות זרות.

עודד דגני: תחשבו מה חושב משקיע זר שמשקיע פה כסף – אגב, שמפרנס משפחות – שמשקיע בתשתיות, על זה שמשרד התקשורת מבצע פעולה שלא עולה בקנה אחד עם כלום.

עודד דגני: לא עם ההורדה הקודמת – זו בסך הכול היתה מדיניות – לא עם שום הורידה באירופה, ותיכף תראו את הגרפים.

עודד דגני: יש פה פשוט תהליך לא מידתי.

עודד דגני: כל מה שאנחנו מבקשים הוא ללכת לתהליך של שימוע הוגן ומידתי.

עודד דגני: אני חוזר שנית, ואמרתי לכם, אנחנו בעד הורדה של דמי הקישוריות.

עודד דגני: סתם כפרמטר, ותיכף תראו את זה בצורה מסודרת, דמי הקישוריות היום בישראל הם מהנמוכים בעולם.

עודד דגני: הם לא הכי נמוכים, אבל הם בוודאי נמצאים בשליש התחתון.

עודד דגני: זאת אומרת, נקודת המוצא שלנו כמדינה היא נקודת מוצא מצוינת.

עודד דגני: בוא נראה מה הדבר הזה עושה.

עודד דגני: כבוד השר, למהלך הזה יש באמת השלכות ארוכות טווח, ואני מבין בהחלט מה אתה אומר.

עודד דגני: אני גם חושב שבחלק מהנקודות אתה גם צודק.

עודד דגני: אבל, בשורה התחתונה, המהלך הזה בטווח הקצר עושה דבר מאוד פשוט.

עודד דגני: הוא מעביר רווחים מחברות הסלולאר - לא מצרכני הסלולאר, גם את זה אני מקווה שאתם מכירים – לטובת צרכני בזק ובזק.

עודד דגני: יש פה חיזוק של המונופול, אותו מונופול שמשרד התקשורת לא עושה שום דבר על מנת לפתוח אותו לתחרות.

עודד דגני: יכולים לספר לכם על ועדת חייק, ועל קבועי זמן של עוד שנה ועוד שנה וחצי, ושימועים ועניינים וסיפורים.

עודד דגני: אבל, כרגע אין למעשה שום מצב שבו השוק הזה באמת פתוח לתחרות.

עודד דגני: יש חיזוק של המונופול של בזק, פשוט חיזוק, משום שלקוחותיהם נהנים, וכמות הדקות משם כנראה תעלה.

כרמל שאמה-הכהן: השאלה היא, האם לאחר הצעד הזה אדם שיושב בבית ורוצה להתקשר לטלפון נייד מהבזק יוכל לעשות זאת בצורה יותר זולה?

עודד דגני: התשובה היא כן.

כרמל שאמה-הכהן: אז הוא ירוויח מכך.

עודד דגני: נכון.

עודד דגני: אמרתי לקוחות בזק וגם בזק.

עודד דגני: כבוד היושב ראש, אנחנו לא מהלכים אימים.

עודד דגני: מאיתנו לא תשמע שום איומים ושום אמירות.

עודד דגני: אני מציע לכם להסתכל מה קורה באירופה ומה הסביבה הטבעית, ומה הצעדים הבסיסיים שעושים מפעילים.

עודד דגני: מאיתנו לא תשמע את זה.

עודד דגני: שימו לב, יש פה תעשייה שהצליחה לייצר את אחת מתשתיות הסלולאר המתקדמות בעולם.

עודד דגני: אין הרבה חברות תקשורת בעולם שמציעות לצרכנים שלהם 21 מגה ביט לשנייה.

עודד דגני: המוטיבציה של הדברים האלה תיפגע כמעט בהגדרה.

עודד דגני: תחשבו על זה – כל אדם ששם היום כסף בתעשייה הזאת לא יודע להסתכל קדימה, ולוודא שיש סוג של דרך רגולאטורית מוגדרת על-ידי משרד התקשורת, משום שיש פה החלטה שבעינינו היא החלטה לא מידתית שמגדילה את אי הוודאות, ואתם תראו תוצאה שלה בצורה כזאת או אחרת ברמת המוטיבציה של החברות להשקיע בתשתית, משום שאיזה משקיע סביר משקיע לטווח ארוך בעולם לא ודאי?

עודד דגני: זה נראה דבר מאוד מאוד טבעי.

עודד דגני: אפרופו פגיעה בציבור – אל תשכחו שזו תעשייה שיש לה שווי שוק לא זניח, ויש פה גם לא מעט בעלי מניות בקרנות פנסיה ובקופות גמל שהם בטח לא רואים הרבה טוב מזה.

עודד דגני: קצת הדגמות לגבי המקום שבו אנחנו נמצאים בעולם.

עודד דגני: שימו לב איפה נמצא מחיר השיחה היוצאת ביחס לממוצע.

עודד דגני: שימו לב איפה מדינת ישראל ממוקמת.

עודד דגני: אני מקווה שתסכימו איתי שעמדת המוצא של משרד התקשורת לא מגובה בכלום.

עודד דגני: איפה פה יש כשל שוק?

עודד דגני: זה בסך הכול שוק תחרותי ושוק שמאפשר ללקוחות ליהנות גם ממחירים נמוכים, גם משירות טוב, וגם מרשת מתקדמת.

עודד דגני: שימו לב לנושא של דמי הקישוריות, תסתכלו מאיפה מתחילים דמי הקישוריות במדינת ישראל בהשוואה למקומות אחרים בעולם.

עודד דגני: גם פה, גם בדמי הקישוריות, מדינת ישראל נמצאת במקום מצוין עכשיו, ואני חושב שהצרכנים בסוף לא משלמים מחיר מאוד מאוד גבוה.

עודד דגני: שימו לב לגרף הזה, בבקשה.

עודד דגני: אני חושב שהגרף הזה מדגים באופן הכי חד והכי ברור את חוסר המידתיות והפרופורציה שבהחלטה של משרד התקשורת.

עודד דגני: אגב, יש טרנד של הורדת קישוריות בעולם.

עודד דגני: אנחנו לא מכחישים את זה, ולכן אנחנו לא מתנגדים.

עודד דגני: זה טרנד מאוד טבעי וברור.

עודד דגני: אבל, תסתכלו באיזה אופן רגולאטורים אחראיים מורידים את דמי הקישוריות, ואיך משרד התקשורת הישראלי - שזה הקו השחור למטה - החליט להוריד את דמי הקישוריות.

עודד דגני: אני לא אצטט דברים שאמר ידידי אסף כהן ופרופ' גרונאו שזה מאוד טבעי שחברות יעלו מחירים, וינסו לפצות את עצמן וכד'.

עודד דגני: אבל, אני חושב שבסך הכול האופן שהדבר הזה נעשה לא מתיישב עם כלכלה מודרנית וכלכלה מתקדמת במדינה שיש לה מטרה לתת אופק רגולאטורי יציב למשקיעים זרים.

עודד דגני: את השטיח הזה כבר שמטו.

עודד דגני: נאמר לי באופן אישי.

עודד דגני: אגב, ביקשתי שיכתבו לי את זה באי-מייל, ואני אעביר לכם את זה אם הוא יחליט לעשות כך.

עודד דגני: מכל מקום, התקשר אליי משקיע מאוד גדול בפרטנר, מדובר בקרנות של מיליארדי דולרים, וחלקם מאות מיליארדי דולרים.

עודד דגני: תסתכלו על טבלת בעלי המניות שלנו.

עודד דגני: הוא אמר שמבחינתו, אדוני השר, מדינת ישראל זה טורקיה.

עודד דגני: אלה המילים ציטוט אחד לאחד.

עודד דגני: למה?

עודד דגני: כי דבר כזה לא עושים במדינה מתוקנת.

עודד דגני: בהבנה שלנו דבר כזה עושים בצורה יותר מדורגת, בצורה שמאפשרת לחברות להתמודד עם הסיטואציה הזאת.

עודד דגני: גבירותיי ורבותיי, האפקט של הדבר הזה הוא בערך 25% משוויין של החברות הסלולאריות.

עודד דגני: ותאמינו לי, זה לא דמגוגיה ולא המצאה.

עודד דגני: אם מישהו רוצה, אני גם אעשה לו את החישוב אחרי הישיבה.

עודד דגני: אני מבטיח לכם שהחישוב הזה אמיתי ונכון.

עודד דגני: 25% משוויין של החברות הסלולאריות נלקחו בזמן הזה שבין 2009 ל-2010.

עודד דגני: כבוד השר, אני רוצה להגיב לעוד דבר.

עודד דגני: אני מבין שהצעד הזה במובנים מסוימים בא לשרת MVNO.

עודד דגני: סיפרתי גם לאסף וגם לחברים אחרים במשרד שנכון להיום - ואני אדייק מאוד במה שאני אומר - לא קיבלנו שום פנייה רצינית מ-MVNO.

עודד דגני: שאלו את עצמכם למה?

עודד דגני: שאלו את עצמכם, האם אתם בתור משרד תקשורת יצרתם סביבת עבודה וסביבה שמאפשרת ל-MVNO לנהל איתי משא ומתן על בסיס מסחרי?

עודד דגני: גבירותיי ורבותי, בכל מקום הנושא הזה של MVNO לא נעשה בכפייה, אלא נעשה בהסכמה.

עודד דגני: סליחה, למעט שתי מדינות.

עודד דגני: ואתם במדיניות הזאת, ובתפיסת העולם שלכם, לא מאפשרים לנו לנהל משא ומתן עם MVNO על כניסה לתחרות.

עודד דגני: אגב, הכניסות של MVNO באירופה נעשו הרבה לפני ההורדה הזאת.

עודד דגני: הן לא קשורות לזה בכלל.

עודד דגני: יש באירופה MVNO שלא קשורות להורדת דמי הקישוריות.

עודד דגני: לכן, אני עונה ואומר שהנושא הזה הוא לא המרכיב הכי מהותי בנושא של MVNO.

אופיר אקוניס: האם זה לא בחקיקה באירופה?

עודד דגני: אם אתה שואל אותי באופן אישי, לא הייתי משקיע כסף במיזם של MVNO, וזה בגלל תנאי שוק.

עודד דגני: זהו שוק רווי, שוק שמכוסה היטב על-ידי כלל חברות הסלולאר וכדומה.

עודד דגני: אבל, אני מסכים עם משרד התקשורת שצריך להכין את הפלטפורמה לכניסה של MVNO, זה הגיוני מאוד.

עודד דגני: זה גם מה שאני הייתי עושה בנעליך, אדוני השר.

עודד דגני: אבל, אני ממש לא חושב שהדבר הזה הוא זה שיקדם MVNO.

עודד דגני: בשוק של 7,5 מיליון אנשים, או 9 מיליון לקוחות, זה לא הפרמטר שיעשה את התוכנית העסקית מאוד כלכלית.

עודד דגני: בסופו של דבר, ימים יגידו.

עודד דגני: בשורה התחתונה, אנחנו מצפים לשימוע הוגן.

עודד דגני: אנחנו מצפים שיאפשרו לנו להגיד את דברינו בצורה מסודרת.

עודד דגני: חבר'ה, יש פה מודל כלכלי.

משה כחלון: האם יש לכם עוד מעבר למה שאמרתם?

עודד דגני: הרבה.

עודד דגני: אמרו לי רק חמש דקות.

משה כחלון: זה נראה לי מה זה מסודר, חבל על הזמן.

עודד דגני: עשיתי עבודה טובה?

עודד דגני: תודה רבה.

עודד דגני: אם אתה יכול להרים טלפון לדוד, ולהגיד לו את זה, אני - - -

משה כחלון: אתה תיתן לי את המייל של המשקיע חוץ, ואני אתן לך את המייל - - -

עודד דגני: קודם כל, אני אתן לך את המייל של משקיע החוץ כי אני ביקשתי.

עודד דגני: בנושא הזה אם הייתי אומר לך שמשקיע חוץ אמר, זה לא רציני.

עודד דגני: אגב, אסף פוגש חלק מהמשקיעים האלה על בסיס קבוע.

עודד דגני: הוא נפגש גם עם אנליסטים וגם עם משקיעים זרים.

עודד דגני: הם התחילו באמת ללמוד תורכית.

אופיר אקוניס: מר דגני, אבל הכותרת שלך היא בסתירה מוחלטת לדברי השר פה בתחילת הישיבה.

אופיר אקוניס: אתה אומר שלא מתנהל שימוע ענייני בשיתוף החברות הסלולאריות.

אופיר אקוניס: יש לכם כבר פחות מ-30 יום.

כרמל שאמה-הכהן: מר דגני, הייתי שמח לקבל במייל מאותו משקיע כמה השקעות יותר מוצלחות הוא ביצע בעולם מאשר פרטנר.

עודד דגני: אני אספר לך אחרי זה סיפור אמיתי.

עודד דגני: אתה לא רוצה לקבל את המייל הזה מהמשקיע.

עודד דגני: מי שהשקיע לאחרונה בפרטנר - - -

כרמל שאמה-הכהן: לא לאחרונה, אני מדבר מהיום שהיא קמה.

עודד דגני: בוא נדבר על זה אחרי זה, אשמח לשתף אותך באינפורמציה.

עודד דגני: מאוד קל לראות איפה המניה נמצאת.

עודד דגני: אני רוצה לומר משפט אחד לגבי הציפיות שלנו.

עודד דגני: ככל שהדיאלוג נעשה בפורומים כאלה של אנשים שהתפקיד שלהם בסוף הוא לבקר את המערכת השלטונית, אנחנו מרגישים יותר נוח, כי יש לי תחושה שהדיאלוג הוא יותר רציונאלי.

עודד דגני: בהבנה שלי אני חושב שאנחנו ראויים לדיאלוג רציונאלי מול משרד התקשורת שלא עובר דרך העיתונים, ולא מתנהל בצורה שכבר אנשים החליטו את ההחלטות, והכול נראה סגור, והכול פתור, ושום MVNO לא מתקרב אלינו, ושום דבר.

עודד דגני: אנחנו כן מצפים לשימוע ענייני והוגן.

עודד דגני: אנחנו נבחן את המודל של NERA, אנחנו נסתכל עליו.

עודד דגני: יש לנו גם מודלים שלנו.

עודד דגני: אגב, זוהי עבודה כלכלית מאוד רצינית ומעמיקה, זה לא איזה מישהו שבא, מסתכל והולך.

עודד דגני: אני מקווה שתהיה לנו הזדמנות להשמיע את הטענות שלנו, ושמשרד התקשורת יהיה פתוח.

כרמל שאמה-הכהן: האם יש לכם עבודה סותרת או חלופית?

עודד דגני: בוודאי.

עודד דגני: אנחנו נכניס גם את הנתונים שלנו לעבודה של NERA, נכניס גם את הנתונים של NERA לעבודה שלנו.

עודד דגני: אגב, NERA היא חברה מאוד מכובדת, ואני רוצה להזכיר לכם היטב את מה שהיא אמרה ב-2007.

עודד דגני: בעיניי זה אייטם שאתם לא יכולים להתעלם ממנו.

עודד דגני: כל הבסיס לדיון הזה הוא לא על בסיס כשל שוק.

עודד דגני: אין כשל שוק בסלולאר.

עודד דגני: חברה שנשכרה על-ידי משרד התקשורת אמרה את זה.

אופיר אקוניס: דיברנו פה על כשלי שוק, ובדרך כלל למשרד האוצר יש עמדות מאוד ברורות בנושא כשלי שוק בישראל.

אופיר אקוניס: מר סבן, אתה מייצג היום את משרד האוצר.

אופיר אקוניס: מה גיליתם בנושא הזה?

אופיר אקוניס: מכיוון שעלה הנושא של כשל שוק, ומר דגני טוען שאין כשל שוק בתחום הסלולאר, אני רוצה לשמוע את עמדת משרד האוצר.

יהודה סבן: ראשית, אני אומר שעמדת משרד האוצר תואמת לחלוטין לעמדת שר התקשורת ומשרד התקשורת.

יהודה סבן: ההתייחסות כאן לכשל שוק בשוק הסלולאר היא בעיניי לא רלוונטית.

יהודה סבן: אפשר להציג כאן את עמדות החברות, ואפשר להציג פה את עמדת משרד התקשורת ואת עמדת משרד האוצר.

יהודה סבן: אגב, עמדתנו החד-משמעית היא שאכן קיים כשל שוק.

אופיר אקוניס: משרד האוצר אומר שקיים כשל שוק בשוק הסלולאר?

יהודה סבן: התשובה היא כן.

אופיר אקוניס: יפה.

אופיר אקוניס: מר דגני, משרד האוצר אומר את זה.

אופיר אקוניס: בכוונה נתתי למר סבן לדבר עכשיו, כדי לשמוע, ומצטרף לעמדת משרד התקשורת.

אופיר אקוניס: אתם אומרים שלא, אבל אתן החברות שנוגעות בדבר.

אופיר אקוניס: יהודה, תמשיך בבקשה.

אופיר אקוניס: זו אמירה לא פרוזאית לחלוטין.

יהודה סבן: זה ניתוח שלם שביצענו, שגם ביצע משרד התקשורת, שמסביר מדוע יש כשל שוק, ומדוע רמת התחרותיות בשוק הסלולאר היא מאוד מצומצמת, ואני אומר את זה כך בזהירות לפני שאנחנו מציגים נתונים.

יהודה סבן: אבל, אני חושב שזה בכלל לא רלוונטי לדיון הזה.

יהודה סבן: הדיון הספציפי הזה נובע רק במגזר של הקישוריות, ובמגזר של הקישוריות ברור – כתב את זה אסף בצורה מאוד ברורה בחוות הדעת שלו – שהמקטע הזה הוא לא תחרותי, ועל כך החברות לא חלוקות.

יהודה סבן: ועובדה היא – הראה כאן עודד דגני מפרטנר – שבכל העולם מפקחים על תעריפי הקישוריות.

יהודה סבן: מדוע?

יהודה סבן: כי המקטע הזה לא תחרותי.

יהודה סבן: ולכן, השאלה היא פה מאוד מאוד פשוטה - מהו מחיר הקישוריות?

יהודה סבן: לא צריכה בכלל להישאל השאלה מה הם המחירים בעולם, כי הם לא רלוונטיים.

יהודה סבן: כי יכול להיות שבמדינה בסקנדינביה או בארצות הברית המחירים הם אחרים, כי נניח צריך לחבר הרבה יותר אנטנות פר לקוח.

יהודה סבן: ולכן, ההשוואה הבין-לאומית של מחיר הקישוריות בעיניי אינה רלוונטית.

יהודה סבן: כל מה שרלוונטי זה התבססות על עלות, כפי שאמרו כאן חלק מחברי הכנסת.

יהודה סבן: ולכן, הוויכוח או הדיון ביניכם לבין הרגולאטור יכול להתקיים, להבנתנו, רק במישור הזה של העלות, ובדיון של המודל של הכלכלי שמחשב את מחיר הקישוריות, ולא ברמת התחרותיות בשוק הסלולאר ובהשוואה בין-לאומית כזאת או אחרת כי הם פשוט בעינינו לא רלוונטיים.

אופיר אקוניס: תודה.

אופיר אקוניס: חבר הכנסת אילטוב, בבקשה.

רוברט אילטוב: האם מזה אתה טוען שנובעת ההורדה הדרסטית?

רוברט אילטוב: זו העלות עצמה?

יהודה סבן: הבדיקה שעשתה NERA אומרת שזו העלות.

יהודה סבן: זה לא בדיקה שאנחנו עשינו, אלא בדיקה שעשתה חברה בין-לאומית מכובדת כפי שאמר כאן החבר מפרטנר, מר דגני.

יהודה סבן: ולכן, הוויכוח או הדיון יכול לסוב רק סביב שאלת העלות, ולא סביב שאלות עקרוניות.

רוברט אילטוב: אנחנו תוך כדי שימוע, ואנחנו לא יודעים מה יהיה בסוף.

רוברט אילטוב: הרי יכולים להיות שינויים, ובטח זה נושא של הסכמות ודיונים.

רוברט אילטוב: הדברים יכולים להשתנות.

רוברט אילטוב: אבל, השאלה היא האם גם בדקתם את הטענות שלהם בנושא הזה בשלב הזה, ואם העלויות הן באמת כאלה כמו שחברת NERA הציגה לכם?

יהודה סבן: ודאי.

יהודה סבן: זו בדיוק העבודה, זו בדיוק העבודה - לראות מהי העלות במדינת ישראל של קישור הגומלין.

יהודה סבן: התוצאה היא מה שמופיע בשימוע שהוציא שר התקשורת שאנחנו תומכים בו ללא סייג.

יוליה מרוז: אף אחד לא דיבר איתנו עדיין על תוצאות המודל.

יוליה מרוז: לפחות לפי כל הדברים שנאמרו עד עכשיו מצד משרד התקשורת וגם מצד שר התקשורת, זה שאנחנו נמצאים בפתח השימוע, ובמהלך השימוע הזה באמת נדון גם בתוצאה של המודל של NERA.

יוליה מרוז: על זה בדיוק אני רוצה להעיר ולחדד.

משה כחלון: בשבוע שעבר העברנו להם מכתב שאנחנו עומדים להחליט.

משה כחלון: עד היום הם לא השיבו.

משה כחלון: יש להם את ההזדמנות, הכדור עכשיו אצלם.

משה כחלון: כאשר הם ישיבו, נתייחס לטענות שלהם.

משה כחלון: אנחנו לא יכולים להתייחס לטענות אם עדיין לא השיבו.

משה כחלון: יש להם הרי זמן, הם כל הזמן עסוקים.

משה כחלון: כשיתפנו – ישלחו אלינו.

יוליה מרוז: אנחנו כל הזמן עסוקים בשימועים שאתם - - -

משה כחלון: חלילה, אין לי שום טענה.

משה כחלון: מתי שתתפנו אלינו – המשרד פתוח.

משה כחלון: יש לנו בתל-אביב ובירושלים.

משה כחלון: בחיפה לא.

אופיר אקוניס: לא הבנתי, האם לא היתה עד עכשיו פנייה?

משה כחלון: לא, עדיין לא.

משה כחלון: הם עסוקים בדברים אחרים.

משה כחלון: כשיתפנו – יבואו אלינו.

אופיר אקוניס: אדוני השר, אולי נשאל את מר כהן, לא אותך.

אופיר אקוניס: אתה השר, אתה לא צריך לעשות.

אופיר אקוניס: בשימוע, האם לא התקבלה עד עכשיו פנייה אחת?

אופיר אקוניס: אני מנסה להבין.

אסף כהן: התהליך החל ביום שלישי.

אופיר אקוניס: עד השישה ביוני.

אופיר אקוניס: תשתדלו לסיים את זה לפני המונדיאל.

אופיר אקוניס: אז באמת כולם יהיו עסוקים.

אופיר אקוניס: גם אנחנו.

משה כחלון: במונדיאל הקודם הייתי יושב-ראש ועדת הכלכלה, וכל הדיונים היו רק על הנושא הזה של ה - - -

אופיר אקוניס: נכון, אני יודע.

אופיר אקוניס: בשבוע שעבר היתה כאן ישיבה על רשות השידור והזכרנו אותך.

אופיר אקוניס: ציינו אותך לטובה כיושב ראש הוועדה, איך נלחמת שהמחירים ירדו.

אופיר אקוניס: זה היה בראש סדר היום הלאומי.

רוברט אילטוב: היו חברי ועדה שעזרו לו.

אופיר אקוניס: כל הכבוד גם לך, חבר הכנסת אילטוב.

אופיר אקוניס: לא הייתי פה, אבל צפיתי בזה, ועקבתי אחרי זה.

אופיר אקוניס: הפעם רשות השידור רכשה את זה והיא תשדר את זה, וזה שידור ציבורי.

אופיר אקוניס: זה חינם.

אופיר אקוניס: גם "רשת" של ערוץ 2 קנתה חלק מהשלבים המוקדמים, וגם שם זה יהיה בחינם.

אופיר אקוניס: לא תאמינו, אבל אפילו בערוץ 33 המדובר ישודרו חלק מהמשחקים.

אופיר אקוניס: יוליה, בבקשה.

יוליה מרוז: בהמשך לדבריו של ידידי מפרטנר בהקשר לתהליך השימוע, אני רוצה לחדד שתי נקודות חשובות.

יוליה מרוז: קודם כל, כפי שכבר נאמר, ההצעה עכשיו הראשונית, המקורית, של משרד התקשורת במסגרת השימוע היא די קיצונית ביחס לכל קנה מידה שאנחנו מכירים, והחלטות דומות לגבי הפחתת קישור גומלין שהתקבלו בעיקר באירופה לאחרונה, גם בהיבט של לוחות זמנים, וגם כמובן בהיבט של היקף ההורדה.

יוליה מרוז: אני לא יודעת עד כמה זה התחדד.

יוליה מרוז: אגב, גם לגבי התקופה שניתנה לנו כדי להתייחס לשימוע – אני רוצה להעיר ש-30 יום הם תקופה די מקובלת בשימועים רבים שהמשרד מפרסם.

יוליה מרוז: אני חושבת שהפעם מדובר בהחלטה הרבה יותר דרמטית, ובנושא הרבה יותר מורכב.

יוליה מרוז: גם אם משווים את זה ביחס לנהוג ולמקובל כאן בשימועים אחרים בכלל, אני חושבת שתקופה של 30 יום היא בהחלט לא מספיקה, ולא ריאלית, בשביל לקיים דיון רציני ומעמיק בנושא הזה.

יוליה מרוז: אני באמת חושבת שזה דורש מחשבה נוספת מצד משרד התקשורת, האם זה היה רציני וריאלי להציע לקיים שימוע תוך 30 יום, וזה עוד לפני שמדברים על זה שההצעה עצמה לעשות את ההפחתה של 84% בדמי הקישוריות כבר ב-1 לאוגוסט 2010.

יוליה מרוז: זה לא דומה לשום החלטה שהתקבלה עד כה באירופה, ועל זה אנחנו כמובן רוצים לדבר במסגרת השימוע.

יוליה מרוז: אני חושבת שיש עוד נקודה שממש דורשת חידוד.

יוליה מרוז: חברת NERA שהיא חברה מקצועית ורצינית עשתה עבודה עבור משרד התקשורת, והיא הגיעה לתוצאה.

יוליה מרוז: אפרופו העניין מתי יתחיל השימוע, את המודל אנחנו קיבלנו רק ביום חמישי בערב, זאת אומרת שאפקטיבית היכולת שלנו להתחיל ללמוד ולהתייחס התחילה אתמול.

יוליה מרוז: אם כן, חברת NERA בנתה מודל, והיא הגיעה לתוצאה.

יוליה מרוז: אני חושבת שחשוב לחדד בפורום הזה שהתוצאה הזאת היא תוצאה ראשונית.

יוליה מרוז: כמו כל מודל גם המודל ש-NERA בנתה, הוא לא מודל שמייצג איזושהי אמת אבסולוטית, והוא דורש דיון.

יוליה מרוז: גם לנו יש מודלים, וגם לנו יש תוצאות.

יוליה מרוז: כבר מהסתכלות מאוד מאוד ראשונית, שכאמור רק אתמול היתה לנו הזדמנות להסתכל על המודל, ראינו שיש כמה פערים.

יוליה מרוז: הרי בסוף התוצאה מאוד מאוד רגישה ומושפעת מהנחות שהונחו בבסיס המודל.

יוליה מרוז: זה יכול להיות הנחות שמקובלות במודלים האלה, וזה יכול להיות הנחות ייחודיות שצריך להניח לגבי שוק הסלולאר בישראל בשביל להגיע לתוצאה אמיתית שמשקפת את העלות.

יוליה מרוז: מהסתכלות מהירה שלנו על המודל ועל חוות הדעת של NERA, ראינו שיש כמה פערים בהנחות שעליהם ללא ספק צריך לקיים דיון מעמיק עם משרד התקשורת יחד עם נציגים של NERA כדי לעשות את כל ההתאמות הנדרשות, כי אני חושבת שבסוף זו לא המטרה של משרד התקשורת, והם גם מבינים את ההשלכות של הדבר הזה – מה קורה אם קובעים בסופו של דבר תעריף קישוריות שהוא משמעותית נמוך מהעלות האמיתית.

יוליה מרוז: רבותי, בואו ניקח כרגע את הדבר הזה בפרופורציה, ונבין שמדובר בתוצאה ראשונית של מודל NERA שעליו צריך לקיים הרבה דיונים.

יוליה מרוז: לזה נועד השימוע, למיטב הבנתנו - - -

אופיר אקוניס: אם אני יכול להמר על ליבו הטוב של אדוני השר – והוא ידוע ככזה – אם תצטרכו עוד קצת זמן, ותפנו לשר התקשורת או למשרד, אז אני מניח, אני לא מתחייב, שהוא בוודאי ייתן לכם עוד קצת זמן.

אופיר אקוניס: אבל, אתם צריכים לפנות בשביל זה.

אופיר אקוניס: מר בורשטיין מנכ"ל מירס, בבקשה.

אברשה בורשטיין: תודה.

אברשה בורשטיין: אני חמש שנים מנכ"ל חברת מירס.

אברשה בורשטיין: לחברי הכנסת שלא כל כך מכירים את החברה אני אציג כרטיס ביקור קצר.

אברשה בורשטיין: אנחנו 500,000 מנויים, 1,100 עובדים.

אברשה בורשטיין: הכנסות בהיקף של - - - שקל.

אברשה בורשטיין: בסיס המנויים שלנו זה 75% מוסדי-עסקי, ו-25% זה פרטי.

אברשה בורשטיין: נמצאים החודש בתוך תהליך של החלפת בעלות.

אברשה בורשטיין: בין השאר, אנחנו עוברים ממוטורולה לבעלים פרטיים שרואה במירס כמנוף להשקיע, וגם לעשות תחרות בשוק הזה.

אברשה בורשטיין: גם מירס, כמו החברות האחרות, נפגעת בעשרות מיליוני שקלים בהכנסות.

אברשה בורשטיין: תחשיב שעשה המשרד מראה שאנחנו כנראה אולי נצא קצת מורווחים מזה, מעצם העובדה שכנראה נצטרך להעביר פחות כסף לחברות הסלולאר האחרות.

אברשה בורשטיין: אבל, לא בשביל זה אני פה.

אברשה בורשטיין: אני פה כי אנחנו - חברת מירס - מברכים על הצעד הזה של הורדת דמי הקישוריות, גם בעיתוי שלו, וגם בעוצמה שלו.

אברשה בורשטיין: אני גם מחזק את הידיים, ואני פונה אליך, אדוני היושב ראש, לא לתת זמן, אלא לממש את זה בזמן הנקוב כרגע כמו שזה.

אופיר אקוניס: זה לא קביעתי.

אופיר אקוניס: אבל, בסדר.

אברשה בורשטיין: אם ציינתי את העניין הזה של הסגמנטים שאנחנו פועלים בהם, יש סיכוי שהצעד הזה גם יעזור.

אברשה בורשטיין: הסבסוד הצולב שקיים לאורך שנים מהמגזר הפרטי למגזר העסקי - דקה פה בערך 55 – 60 אגורות, בכל המקומות שאני מתחרה בהם זה בין 25 אגורות ומטה.

אברשה בורשטיין: כנראה שמישהו מסבסד את העניין הזה.

אברשה בורשטיין: אני מקווה שזה יעזור לנו.

אברשה בורשטיין: אני גם רוצה לברך מעל במה זו על העניין הזה של נושא ביטול קנסות היציאה, או צמצום באופן דרמטי של קנסות היציאה.

אברשה בורשטיין: זה עוד מהלך שעוזר במרקם הזה של לנסות לפתח את המגזר הפרטי הזה לתחרות.

אברשה בורשטיין: אבל, זה שליש הדרך.

אברשה בורשטיין: פה זה מקבל איזושהי עוצמה, אבל אנחנו נמצאים בשליש הדרך, ואתם מכירים את הדבר הזה.

אברשה בורשטיין: למרות שכותרות העיתונים צועקות: הרפורמה שתזעזע את שוק הסלולאר, אני אומר: לא.

אברשה בורשטיין: אני רוצה פה לצטט, כי הוזכר פה העניין הזה של המשקיעים והמשמעות של החברות.

אברשה בורשטיין: רק לפני יומיים-שלושה התפרסמה כתבה, חוות דעת של מי שעושה את מדרוג ודירוג החברות, החוב שלהם, ולפי זה הן מקבלות את הדירוג.

אברשה בורשטיין: אגב, הדירוג של פרטנר כתוצאה מהעניין של מה שקורה פה לא ירד.

אברשה בורשטיין: זאת כרגע עובדה.

אברשה בורשטיין: אבל, מה הוא אומר?

אברשה בורשטיין: וזוהי תשומת הלב שאני מבקש להביא ברשותכם: "במקומות שבהם השוק יציב מבחינה תחרותית, כמו ענף הסלולאר הישראלי, שינוי בדמי הקישוריות לא יביא לשינוי בשוק.

אברשה בורשטיין: כדי לעודד תחרות הרגולאטור צריך לסייע למפעיל חדש להיכנס לשוק, ולגבש מדיניות מתאימה של חלוקת התדרים".

אברשה בורשטיין: אנחנו באמת מצפים שהפרסום של המכרז למפעיל החדש הנוסף עם הרגולציה המתאימה, ייעשה כבר בחודש-חודשיים הקרובים.

אברשה בורשטיין: יש פה מומנטום חשוב מאוד.

אברשה בורשטיין: באמת, ברכות לשר ולמשרד - דברים זזים.

אופיר אקוניס: תודה רבה.

אופיר אקוניס: מיטל בשרי, בבקשה.

מיטל בשרי: קודם כל, אנחנו מברכים על המדיניות הצרכנית החדשה של השר, ועל כל המהלכים הצרכניים שהוא החל בהם, וגם על הורדת הקישורית.

מיטל בשרי: בסך הכול, הורדת הקישורית תחסוך לצרכן הרבה כסף.

מיטל בשרי: אבל, כפי שזכור לנו מהעבר, הורדת הקישורית גררה אחר כך עלייה של מחירים על-ידי החברות כי אין פיקוח מחירים.

מיטל בשרי: הורדת הקישורית צריכה לבוא בד בבד עם הכנסת מפעיל חדש, ואנחנו שמחים לשמוע שהשר פועל בעניין הזה.

מיטל בשרי: רק הגברת התחרות והכנסת מפעיל חדש ישמרו על המחירים, ויפעלו לטובת הצרכן.

מיטל בשרי: אם כן, אנחנו מברכים, ומחזקים את ידי השר על כל פעולותיו.

משה כחלון: אני מבקש לפרוטוקול – איפה שכתוב השר, למחוק ולכתוב: המשרד.

אופיר אקוניס: אדוני השר, אתה עומד בראש המשרד.

אופיר אקוניס: איתמר מחברת סלקום, בבקשה.

איתמר ברטוב: אני חושב שעלה פה רעיון מעניין.

איתמר ברטוב: מאחר וחברת פרטנר תומכת בהורדת דמי הקישוריות, אז אפשר לחסוך את כל העבודה – להוריד להם.

איתמר ברטוב: אני בטוח שזה יעשה עניין רב בשוק.

איתמר ברטוב: אני מבטיח שזה יסיר הרבה מאוד חסמים להרבה מאוד לקוחות.

אופיר אקוניס: אבל, מה עמדת סלקום?

אופיר אקוניס: אתם מאמצים את עמדת פרטנר.

איתמר ברטוב: לא, אנחנו לא.

אופיר אקוניס: ברור שלא.

איתמר ברטוב: אנחנו חושבים שמתקיים תהליך.

איתמר ברטוב: הנושא הוא באמת מורכב וכבד, ואנחנו נשיב לו ונתייחס אליו.

איתמר ברטוב: אנחנו נתייחס להיבטים הרחבים.

איתמר ברטוב: אנחנו לא מקבלים את הכרזת משרד האוצר שתוחם לנו למה אנחנו יכולים להתייחס, ולמה לא, ואיפה בדיוק הדיון יתקיים.

איתמר ברטוב: אני חושב שראויה ראייה רחבה, ואנחנו נתייחס אליה כמו שנאמר כאן בשימוע.

איתמר ברטוב: כל השאר בשלב הזה לדעתי לא יוסיף לעניין.

אופיר אקוניס: תודה רבה.

אופיר אקוניס: חבר הכנסת אילטוב, בבקשה.

רוברט אילטוב: האם לוועדה יש את מסקנות מודל NERA?

אופיר אקוניס: הונחו.

אופיר אקוניס: רבותי, כבוד השר, יש לנו עוד ישיבה פה בנושא שגם הוא קשור בתחומי משרדכם, ואנחנו רוצים להגיע אליו עוד כמה דקות.

אופיר אקוניס: אנחנו קיימנו דיון ראשון בהפחתת דמי קישוריות שגובות החברות הסלולאריות.

אופיר אקוניס: אני חושב שהמסקנה שאני הסקתי מהישיבה הזאת היא שחברי ועדת הכלכלה תומכים בעניין הזה תמיכה מלאה במדיניות משרד התקשורת להורדת דמי הקישוריות.

אופיר אקוניס: כמובן שאנחנו מעוניינים בקידום התחרות בענף, בהכנסת מפעיל נוסף, בהורדת תעריפים, ובעצם בערעור ההגמוניה הטריאפולית.

אופיר אקוניס: אנחנו שמענו כאן לראשונה, אני פעם ראשונה שומע שיש כשל שוק.

אופיר אקוניס: אומר את זה משרד האוצר.

אופיר אקוניס: אני חושב שבתוך האמירה הזאת שלך, מר סבן, צריך להמשיך ולפעול בתחום הסלולארי.

אופיר אקוניס: אנחנו נמשיך ונעקוב אחרי הביצוע של הדבר הזה.

אופיר אקוניס: תודה רבה לכם.